รองผู้บัญชาการตำรวจนครบาล แถลงข่าวเปิดใช้สะพานข้ามแยกลำสาลีฝั่งขาเข้า ตั้งแต่ 11 พฤษภาคมเป็นต้นไป
รองผู้บัญชาการตำรวจนครบาล แถลงข่าวเปิดใช้สะพานข้ามแยกลำสาลีฝั่งขาเข้า ตั้งแต่ 11 พฤษภาคมเป็นต้นไป พล.ต.ต.จิรสันต์ แก้วแสงเอก รองผู้บัญชาการตำรวจนครบาล (รองผบช.น.) พร้อมผู้ดำเนินการก่อสร้างอุโมงค์ใต้ดินและสถานีใต้ดิน โครงการรถไฟฟ้าสายสีส้ม ช่วงหัวหมากถึงคลองบ้านม้า ร่วมกันเปิดแท่งแบริเออร์เพื่อให้ผู้ใช้รถใช้ถนน สามารถใช้สะพานข้ามแยกลำสาลี เพื่อมุ่งหน้าไปทางมหาวิทยาลัยรามคำแหงได้อีกช่องทาง หลังจากที่มีความจำเป็นต้องรื้อเชิงสะพานข้ามแยกลำลี ฝั่งขาเข้า เพื่อดำเนินก่อสร้างอุโมงค์ใต้ดินและสถานีรถไฟฟ้าใต้ดินสายสีส้ม ช่วงหัวหมากถึงคลองบ้านม้า ซึ่งตอนนี้การดำเนินการส่วนใหญ่เสร็จสิ้นแล้ว จึงมีการเปิดให้ใช้งานทางขึ้นสะพานข้ามแยกลำสาลีในจุดนี้อีกครั้งรองผู้บัญชาการตำรวจนครบาล เปิดเผยว่า การเปิดสะพานข้ามแยกดังกล่าวจะขยายช่องจราจร จากเดิมที่รถวิ่งได้เพียง 3 ช่องทาง คือ 2 ช่องทางหลัก และ 1 ช่องทางรถสวนเลน กลายเป็น 5 ช่องทาง ซึ่งจะช่วยบรรเทาการจราจรบริเวณแยกลำสาลี และแยกบางกะปิที่พึ่งมีการปิดสะพานไปเมื่อไม่นานมานี้ อย่างไรก็ตาม เมื่อผู้ใช้รถขับรถลงสะพานไปแล้ว ก็จะพบกับสภาพถนนที่มีลักษณะเป็นคอขวด บริเวณหน้า สน.หัวหมาก ซึ่งเบื้องต้นได้สั่งการให้มีการปรับสภาพถนนให้มีลักษณะค่อยๆ บีบเส้นทางเป็นคอขวด พร้อมกับให้ตำรวจเข้าไปบริหารจัดการการจราจรตามสี่แยก โดยให้พิจารณาจากปริมาณรถที่ติดขัดสะสม เช่น หากพบว่าฝั่งใดที่มีปริมาณรถมาก ก็สั่งให้ปรับให้มีการระบายรถนานขึ้น ทั้งนี้ เชื่อว่าการเปิดสะพานแห่งนี้ จะช่วยระบายรถที่สัญจรมาจากกรุงเทพฯ ฝั่งเหนือ โดยเฉพาะที่มาจากย่านกรุงเทพกรีฑา ให้เดินทางสะดวกได้มากขึ้นรองผู้บัญชาการตำรวจนครบาล กล่าวถึงสภาพการจราจรในภาพรวมของกรุงเทพฯ ว่า เนื่องจากที่ผ่านมา มีการแพร่ระบาดของโรคโควิด-19 ทำให้มีปริมาณการใช้รถในท้องถนน เพียง 20-30% ของสภาวะปกติ แต่หลังจากที่เริ่มมีการผ่อนปรนมาตรการ แต่ยังอยู่ในช่วงที่มีการปิดภาคเรียน 100% ทำให้ในภาพรวมมีรถกลับมาวิ่งบนถนนเพิ่มขึ้นเพียง 50% ส่วนในวันพรุ่งนี้มีการคาดการณ์ว่าจะมีปริมาณรถเพิ่มขึ้นเป็น 60% เนื่องจากประชาชนเริ่มทำงานที่บ้านน้อยลง ประกอบกับห้างสรรพสินค้าอยู่ระหว่างเตรียมเปิดให้บริการตามปกติ สำหรับการตั้งด่านตรวจโควิด-19 ที่เคยมี 13 จุดในพื้นที่ กทม. ขณะนี้ได้มีการยกเลิกไปเมื่อสัปดาห์ที่ผ่านมา เนื่องจากรัฐบาลมีการผ่อนผันมากขึ้น แต่ในส่วนของด่านตรวจเคอร์ฟิว ยังคงตั้งด่านตรวจอยู่ 52 ด่านทั่ว กทม. ส่วนกำลังพลที่เหลือ ก็ได้มีการปรับไปเป็นชุดตรวจเคลื่อนที่เร็ว